|  |  |  |  |  |
| --- | --- | --- | --- | --- |
| **ҚАЗАҚСТАН РЕСПУБЛИКАСЫНЫҢСТРАТЕГИЯЛЫҚ ЖОСПАРЛАУ ЖӘНЕ РЕФОРМАЛАР АГЕНТТІГІ** | |  | **АГЕНТСТВО ПО СТРАТЕГИЧЕСКОМУ ПЛАНИРОВАНИЮ И РЕФОРМАМ РЕСПУБЛИКИ КАЗАХСТАН** | |
| 010000, Астана қаласы, Мәңгілік Ел даңғылы, 55/6  тел: 8 (7172) 64 97 89, 8 (7172) 64 97 93 |  | | | 010000, город Астана, проспект Мәңгілік Ел, 55/6  тел: 8 (7172) 64 97 89, 8 (7172) 64 97 93 |

\_\_\_\_\_№\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_

**Қазақстан Республикасы Парламенті Мәжілісінің депутаты**

**Е.С. Бейсенбаевқа**

*2023 жылғы 28 сәуірдегі*

*№ ДС-118*

**Құрметті Елнұр Сабыржанұлы!**

Қазақстан Республикасының Стратегиялық жоспарлау және реформалар агенттігі (бұдан әрі – СЖжРА) мемлекеттік статистика бойынша уәкілетті орган ретінде әртүрлі салалар, соның ішінде баға, жалақы және халықты жұмыспен қамту жөнінде ресми ақпаратты қалыптастырады.

Статистикалық өндіріс процесін жетілдіру және ресми статистикаға сенімді арттыру мақсатында Мемлекет басшысының 2022 жылғы   
29 желтоқсандағы № 22-6306-01 тапсырмасы және осы тапсырманы іске асыру үшін СЖжРА қабылдаған Жол картасы шеңберінде кешенді шаралар қабылдануда.

***1. Инфляция мен баға деңгейіне қатысты.***

Инфляцияны қалыптастыру кезінде Қазақстанда халықаралық стандарттарға сәйкес 508 тауар мен қызмет түрі бойынша бағаға мониторинг жүргізіледі. СЖжРА Ұлттық статистика бюросының (бұдан әрі – Бюро) қызметкерлері ай сайын әртүрлі елді мекеннің түрлік бөліктерінде орналасқан, тауарларының ассортименті кең сауда объектілерінің іріктемелі шеңбері (сауда желілері, базарлар, үй қасындағы дүкендер) бойынша бағаларды тіркейді.

Осылайша, Қазақстан Республикасының барлық аумағы бойынша 85 елді мекендегі 12 мыңнан астам сауда объектісі тұрақты зерттеулерге қатысады.

Инфляцияны есептеуді түсіндіру үшін Астана қаласы бойынша басты пиязға (бұдан әрі – пияз) негізделген мысал келтірейік.

Астана қаласы бойынша байқауға барлығы 426 базалық объект қатысады, онда 508 тауар мен қызметтің бағасы байқалады, оның ішінде 12 нысанда пияздың бағасына байқау жүргізіледі. Ағымдағы жылғы сәуір айының соңына осы 12 сауда обьектісінде пияз бағасының диапазоны килограммына  
151 теңгеден 300 теңгеге дейінгі аралықта болды. Нәтижесінде ағымдағы жылғы сәуір айының соңына Астана қаласы бойынша пияздың орташа бағасы килограммына 202 теңгені құрады. 2022 жылғы сәуірмен салыстырғанда Астана қаласында пияздың бағасы 31 теңгеге немесе 18,1% қымбаттады.

Тұтыну қоржынының әрбір 508 тауары мен қызметі бойынша бағаның жеке өзгеруі байқалады. Мысалы, ағымдағы жылғы сәуірдің қорытындысы бойынша жылдық есептеуде (12 айға) республика бойынша орташа алғанда шақпақ қант – 51,7%, қияр – 50,9%, консервіленген сүт – 44,5%, күріш – 43,9%, кептірілген өрік – 40,8%, ерітілген ірімшік 39,1% қымбаттады.

Осы тауарларға бағаның жоғары өсуі салдарынан тұтынушыларда инфляция (барлық 508 тауар мен қызмет бойынша орташа салмақталған баға өсуі) ресми жарияланған мәндерден жоғары болуы керек деген пікір жиі қалыптасады.

Дегенмен, кейбір тауарлардың бағасы тезірек, басқаларына баға баяуырақ өсетінін және керісінше, басқаларының бағасы төмендейтіндігін ескеру қажет. Сонымен, ағымдағы жылғы сәуірдің қорытындысы бойынша жылдық есептеуде (12 айға) республика бойынша орташа алғанда жылқы еті – 11,9%, шикідей ысталған шұжық – 11,6%, сиыр еті – 11,1%, тәтті бұрыш – 9,5%, қой еті – 9,3%, күнбағыс майы – 8,3%, алма 7,5% қымбаттады. Сонымен қатар баға қырыққабатқа – 53,4%, сәбізге – 19,2%, сарымсаққа – 15,9%, картопқа 13,9% арзандады.

Сонымен бірге әрбір өңірдегі баға өсімі жеке сипатта болатындығын ескеру қажет. Пияз бойынша мысалда көрсетілгендей республика бойынша бір жылда орташа баға өсуі 35,3% құрады. Сол уақытта Атырау облысында 12 айда пияз 69,3%, Абай облысында – 63,5%, Қарағанды облысында – 59,2%, Шығыс Қазақстан облысында 56,7% қымбаттады.

Тұтыну қоржынның әрбір тауарының үй шаруашылықтарының шығыстары негізінде анықталатын өз салмағы бар. Мысалы тұтыну қоржынындағы пияздың салмағы 0,3%. Тауардың салмағы негізінде оның инфляцияға салымы анықталады.

Осылайша, инфляция тұтыну қоржынының құрамындағы барлық тауарлар мен қызметтер бағасының өзгеруінің орташа салмақталған мәні болып табылады.

ЕАЭО елдері бойынша инфляция деңгейін ақпарат үшін келтіреміз.

**ЕАЭО елдеріндегі жылдық инфляция, %**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Желтоқсан 2022ж. | Қаңтар 2023ж. | Ақпан 2023ж. | Наурыз 2023ж. | Сәуір 2023ж. | Анықтама үшін: | | | |
| қаңтар 2022ж. | ақпан 2023ж. | наурыз 2022ж. | сәуір 2022ж. |
| **Қазақстан** | 20,3 | 20,7 | 21,3 | 18,1 | 16,8 | 8,5 | 8,7 | 12,0 | 13,2 |
| Ресей | 11,9 | 11,8 | 11,0 | 3,5 | ... | 8,7 | 9,2 | 16,7 | 17,8 |
| Беларусь | 12,8 | 12,0 | 11,7 | 6,0 | … | 10,4 | 10,0 | 15,9 | 16,8 |
| Қырғызстан | 14,7 | 15,3 | 16,2 | 12,7 | ... | 11,2 | 10,8 | 13,2 | 14,5 |
| Армения | 8,3 | 8,1 | 8,1 | 5,4 | 3,2 | 7,1 | 6,5 | 7,4 | 8,4 |

*... – 2023 жылғы 10 мамырдағы жағдай бойынша деректер жарияланған жоқ*

Бюро инфляцияны есептеу әдіснамасы мен процесін түсіндіру мақсатында ағымдағы жылдың сәуір айында журналистер үшін тур ұйымдастырды, онда бағаны тіркеу процесі көрсетілді, журналистердің сұрақтарына жауаптар берілді.

Сізге ыңғайлы уақытта «АМАНАТ» партиясы фракциясының депутаттары мен мониторингтік топқа әдіснаманы түсіндіру үшін Астана қаласы бойынша тур өткізуді ұсынамыз.

Қосымша 2022 жылғы қыркүйек айынан бастап Бюро сайтында инфляцияны есептеу әдіснамасы және талдау үшін әртүрлі кесінділер көрсетілген дэшборд орналастырылған (<https://stat.gov.kz/ru/instuments/dashboards/8764/>).

Сондай-ақ, Бюро инфляцияны есептеу үшін деректерді жинау процесін жетілдіру бойынша жұмысты жалғастырып жатқанын атап өтеміз. Ағымдағы жылғы сәуірден бастап штрих-кодты және тауардың суретін оқуға, бөлшек сауда объектісінің орналасқан жерін растауға және деректерді онлайн режимінде жіберуге мүмкіндік беретін мобильді қосымша сынамадан өткізілуде.

Одан басқа, Бюро халықаралық тәжірибе негізінде инфляцияны есептеу үшін сатып алушылар жасаған нақты транзакцияларды белгілейтін бақылау-касса машиналарының деректерін пилоттық режимде пайдалануға кірісті.

Бюро Сізге ыңғайлы уақытта жаңа құралдарды көрсетуге дайын.

***2. Халықтың орташа айлық жалақысы мен жан басына шаққандағы орташа табысы мәселесіне қатысты.***

Орташа айлық жалақы туралы ақпарат кәсіпорындар мен ұйымдар тоқсандық және жылдық негізде ұсынатын статистикалық есептілік негізінде қалыптастырылады.

Орташа айлық жалақы есептелген жалақы қорының сомасын (қосымша ақыларды, үстемақыларды, сыйлықақыларды, салықтарды және зейнетақы аударымдарын ескере отырып) кезеңдегі қызметкерлердің нақты санына бөлу арқылы әр ұйымның деңгейінде де, өңірлер мен экономикалық қызмет түрлері бойынша да есептеледі.

Кәсіпорындардың 2023 жылғы 1 тоқсандағы есептерінің қорытындысы бойынша ҚР бойынша орташа айлық жалақы 340 636 теңгені құрады.

Өңірлер бөлінісінде ең жоғары ақы төленетін Атырау облысы болып табылады, онда 2023 жылдың 1 тоқсанының қорытындысы бойынша қызметкерлер 618 420 теңге, Қазақстан бойынша орташа көрсеткіштен 81,5%-ға артық алды. Одан кейін орташа жалақы республикалық деңгейден 1,5 есе жоғары Маңғыстау облысы (509 818 теңге) келеді.

Бұл осы салалардағы қызметкерлердің жалақысы көбіне жоғары жалақы төленетін сала балып табылатын кен өндіру өнеркәсібі есебінен қалыптастырылатынына байланысты. 2023 жылдың 1 тоқсанының қорытындысы бойынша тау-кен өнеркәсібі қызметкерлерінің еңбегіне ақы төлеу орташа   
766 555 теңгені құрады, бұл республикалық деңгейден 2,2 есе артық.

Сонымен қатар, орташа айлық жалақы республикалық деңгейден әлдеқайда төмен өңірлер бар. Мысалы, Солтүстік Қазақстан облысында  
2023 жылдың 1 тоқсанының қорытындысы бойынша жалақы орташа республикалық деңгейден 29,2%-ға, Жетісу облысында 27,7%-ға төмен болды.

Салалар бөлінісінде орташа республикалық деңгеймен салыстырғанда төмен ақы төленетін саланың бірі – ауыл, орман және балық шаруашылығы ҚР бойынша қарағанда 47,3%-ға, сумен жабдықтау; қалдықтарды жинау, өңдеу және жою, ластануды жою бойынша қызмет 40,7%-ға, өнер, ойын-сауық және демалыс 40,4%-ға төмен болып табылады.

Осылайша, өңірлік және салалық айырмашылықты есепке ала отырып,   
2023 жылдың 1 тоқсанында Қазақстан Республикасы бойынша орташа айлық жалақы 340 636 теңгені құрады.

Түсінікті болу үшін біз 2022 жылы кәсіпорындарды зерттеу қорытындысы бойынша жалақы мөлшері бойынша қызметкерлер санын бөлуді ұсынамыз.

**2022 жылға Қазақстан Республикасындағы орташа жалақы мөлшері бойынша қызметкерлер санын бөлу, %**



Есепті деректерге сәйкес зерттелген кәсіпорындар қызметкерлерінің 5,7%-ы 70 мың теңгеге дейін жалақы алды, 70 мыңнан 150 мың теңгеге дейін – 28,0%,   
150 мыңнан 300 мыңға дейін – 37,6%, 300 мыңнан 420 мыңға дейін – 14,4%,   
420 мыңнан астам – 14,2%.

Егер сіз осы диаграмманы қызметкерлер саны бойынша екі тең жартыға бөлсеңіз, онда сарапшылар жалақының қосымша орташа мөлшері ретінде пайдаланатын медиана анықталады.

2022 жылы Бюро тоқсандық негізде медиананы бағалауды жариялай бастады. 2023 жылдың 1 тоқсанында бағалау бойынша медиана 225 736 теңгені құрады.

**«Халықтың жан басына шаққандағы орташа табысы» ұғымы «жалақы» ұғымынан тұжырымдамалық тұрғыдан ерекшеленетініне назар аударамыз.**

Жалақы табыстың негізгі компоненттерінің бірі болып табылады. Халықтың табыстарына еңбек қызметінен түсетін табыстар (жалақы және кәсіпкерлік қызметтен түсетін табыстар), әлеуметтік трансферттер және басқа да ақшалай түсімдер жатады. Халық табыстарының құрылымының ең үлкен үлесін еңбек қызметінен түсетін табыстар – 76%, әлеуметтік трансферттерден түсетін табыстар – 12%, өзін-өзі жұмыспен қамтудан түсетін табыстар – 11% және басқа да ақшалай табыстар – 1% құрайтынын көрсетеді.

Халықтың табысы бойынша деректер жан басына шаққанда қалыптастырылатынын түсіндіреміз. Яғни, үй шаруашылығының барлық табыстарының сомасы оның барлық мүшелеріне, соның ішінде балаларға, зейнеткерлерге, жұмыссыздарға және басқаларға бөлінеді.

Осы екі ұғымның арасындағы айырмашылықты нақты көрсететін мысал келтірейік.

*Үй шаруашылығы 6 адамнан тұрады:*

*күйеуі – айына 210 мың теңге мөлшерінде жалақы;*

*әйелі – бала күтімі бойынша демалыста, бала күтімі бойынша жәрдемақы алады 30 мың теңге;*

*3 кәмелетке толмаған бала – асырауында;*

*күйеуінің анасы (зейнеткер) – зейнетақы 67 500 теңге.*

*Үй шаруашылығының жалпы табысы:210 мың+30 мың+67,5 мың теңге =307,5 мың теңге/6 адам=51 250 теңге. Осы мысалға сүйене отырып, осы үй шаруашылығында айына жан басына шаққандағы табыс орташа есеппен  
51 250 теңгені құрайды.*

Халықтың жан басына шаққандағы орташа номиналды ақшалай табыстары туралы ақпарат ай сайынғы, тоқсандық және жылдық негізде қалыптастырылады. Көрсеткішті есептеу халықтың табыстары (жалдамалы жұмыспен қамтудан түсетін табыстар (жалақы), дербес жұмыспен қамтудан түсетін табыстар, төленген әлеуметтік трансферттер, өзге де табыстар) туралы барлық деректерді (статистикалық және әкімшілік) халықтың табыстарын жасыруға жете есептеуді ескере отырып, біріктіру жолымен жүзеге асырылады.

2022 жылдың қорытындысы бойынша Қазақстан Республикасы бойынша халықтың жан басына шаққандағы орташа номиналды ақшалай табысы айына   
154 417 теңгені құрады.

Өтініште келтірілген ақпарат «халықтың жартысында айлық табысы  
50 мың теңгеден аспайды» 2020 жылы үй шаруашылықтарының бюджеттерін іріктеп тексеру қорытындысы бойынша (респонденттердің сөзімен) қалыптастырылды. Өткен екі жылда жағдай айтарлықтай өзгерді 2021 жылы халықтың 41,5% – 50 мың теңгеден аз табыс тапса, 2022 жылы ол 27,8%-ды көрсетті. 2020 жылдан 2022 жыл аралығында халықтың жан басына шаққандағы орташа табысы номиналды мәнде 33% және нақты мәнде 7% өсті.

***3. Еңбек нарығының көрсеткіштерін қалыптастыру әдіснамасына қатысты.***

Бюро еңбек нарығының көрсеткіштері жүйесін қалыптастыруды Халықаралық еңбек ұйымының (бұдан әрі – ХЕҰ) халықаралық стандарттары және Қазақстан Республикасының «Халықты жұмыспен қамту туралы» Заңы   
(1-бап) негізінде жүзеге асырады. Көрсеткіштер жүйесі мен қалыптастыру әдістемесі халықаралық деңгейде салыстырмалы.

Еңбек нарығының негізгі көрсеткіштері, соның ішінде жұмыспен қамтылғандар саны туралы ақпараттың деректер көзі халықты жұмыспен қамту бойынша үй шаруашылықтарына іріктемелі жүргізілетін зерттеуі болып табылады. Зерттеу Статистикалық жұмыс жоспарына сәйкес белгіленген мерзімде республиканың барлық өңірлерінде ай сайын жүргізіледі.

Жұмыссыздарға:

* жұмыссыз болған (яғни, табысты жұмысы болмаған);
* оны іздеумен белсенді айналысқан (яғни, жұмыспен қамту жөніндегі органдарға жүгінген, өз беттерінше баспасөздегі хабарландырулар, интернет жүйесі, жұмыс берушімен тікелей байланыс, жеке таныстары арқылы, яғни жұмыс табу бойынша іс-әрекет жасаған);
* бір апта ішінде жұмысқа кірісуге дайын болған деген үш негізгі критерийлерге бір мезгілде жауап берген 15 жастан үлкен жастағы адамдар жатады.

Яғни, жұмыссыздарға бір апта ішінде бір сағатта жұмыс істемеген, жұмыс іздеу үстіндегі және жұмысқа кірісуге дайын адамдар жатқызылады.

Осыған орай, жалпы жұмыссыздар саны тек тіркелген жұмыссыздарды ғана емес, өз бетінше жұмыс іздеуші жұмыссыздарды да қамтиды.

Жұмыссыздық деңгейі жұмыс күшіндегі жұмыссыздардың үлесі ретінде есептеледі, пайызбен өлшенеді. Жастар арасындағы жұмыссыздық деңгейі де осындай жолмен есептеледі. Жұмыспен қамтылған және жұмыссыздардың қосындысы жұмыс күші болып табылады. Қазақстан Республикасы Еңбек және халықты әлеуметтік қорғау министрлігінің жұмыспен қамту органдарында  
2022 жылғы желтоқсан айының соңына 132,3 мың жұмыссыз ресми тіркелгенге назар аударамыз. Тіркелген жұмыссыздардың үлесі жұмыс күшінің 1,4%-ын құрады.

Еңбек нарығындағы нақты жағдайды және стандартты жұмыссыздық деңгейінің шектеулі шектерін есепке ала, Бюро ХЕҰ-ның әдістемелік ұсыныстарына сүйене отырып, жұмыссыздыққа қосымша бағалау есептерін жүргізеді. Олар жұмыс уақытының ұзақтығы бойынша толық емес жұмыспен қамтылу мәселесін, әлеуетті жұмыс күшін, яғни ХЕҰ үш критерийінің екеуіне ғана сәйкес келетін адамдардың жағдайын есепке алады.

Жұмыссыздықтың төмен деңгейі адамдардың жұмыссыз қалуға мүмкіндігі жоқ екенін ескеру қажет. Олар кез келген жағдайда – бейресми экономикада немесе ресми экономикада бейресми жағдайда немесе экономиканың табысы төмен салаларында, жеке қосалқы шаруашылықтарда жұмыс істеу арқылы күн көруі керек.

Осылайша 2022 жылдың қорытындысы бойынша Қазақстан Республикасы бойынша бейресми жұмыспен қамтылғандар саны 1151,1 мың адамды құрады.

**NEET көрсеткішін қалыптастыру мәселесі бойынша.**

ХЕҰ анықтамасы бойынша NEET жастары – бұл білім беру жүйесінде немесе жұмыспен қамтылу жүйесінен тыс жүрген, жұмыс істемейтін, білім алумен немесе кәсіби даярлықпен айналыспайтын жастардың бөлігі және жастардың еңбек нарығының ықтимал көзі болып табылады. 2022 жыл бойынша NEET жастары саны 215,8 мың адам, NEET жастарының үлесі – 6,5%.

Өзін-өзі жұмыспен қамтығандар – тауарларды, жұмыстарды, қызметтерді өндірумен (өткізумен) еңбек шартынсыз жеке дара айналысатын адамдар екенін атап өтеміз. Бұл топтағылар жұмыспен қамтылғандар қатарында болғандықтан, NEET жастарының санатына кірмейді. 2022 жыл бойынша өзін-өзі жұмыспен қамтыған жастар саны 408 мың адамды құрады.

Бюро 2023 жылдың 1 тоқсанынан бастап «Мемлекеттік жастар саясаты туралы» ҚР Заңына сәйкес 15-34 жас аралығындағы жастар бойынша ақпаратты қалыптастырады және жариялайды.

**Қазақстан Республикасы**

**Стратегиялық жоспарлау және**

**реформалар агенттігінің төрағасы Ә. Ерғалиев**

Орынд. Көбегенова Д., Бекишева Г.

Тел. 74-97-76, 74-95-04